Hvis nogen havde sagt til 16-årige Karoline Thyge Johansen fra 1. q på Statsgymnasiet i Aarhus, at hun ville blive så bidt af en norsk ungdomsserie, at hun ville streame fra norsk tv og se den på norsk, ville hun have rystet på hovedet.

»Men serien er så god, at jeg glemmer, at den er norsk. Det er overraskende, hvor nemt det er at forstå«, siger hun, da vi møder hende og to klassekammerater på Statsgymnasiets bibliotek.

Og dermed giver hun udtryk for noget, dansklærere i disse uger går og jubler over: Efter at den norske ungdomsserie ’Skam’ har hittet, går skole- og gymnasieelever, der normalt vægrer sig ved nordiske nabosprog, rundt og rabler norske vendinger af sig. Typisk har eleverne set nordiske gloser som barrierer. Nu oplever dansklærere, hvordan et syngende Oslo-norsk har gjort sit indtog i danske skolegårde – med mulig langtidseffekt på tilgangen til nordisk sprog og litteratur i det hele taget.